สนธิสัญญาบาอลัต

**สนธิสัญญาบาอลัต** เป็นชื่อของตราสารยอมจำนนของเสรีพันธมิตรดาวเคราะห์ต่อจักรวรรดิกาแล็กซี สนธิสัญญานี้เกิดขึ้นภายหลังจักรวรรดิสามารถยกทัพเข้าปิดล้อมดาวหลักไฮเนสเซินในปฏิบัติการรักนาร็อก สนธิสัญญาฉบับนี้ส่งผลให้สงครามกาแล็กซีครั้งที่สองซึ่งดำเนินต่อเนื่องนานกว่า 150 ปีเป็นอันยุติ เสรีพันธมิตรดาวเคราะห์ยินยอมเป็นรัฐบริวารของจักรวรรดิกาแล็กซี

สนธิสัญญาฉบับนี้ได้รับการลงนามโดยพลเอกอาวุโสเพาล์ ฟอน โอเบอร์ชไตน์ เสนาธิการกองเรืออวกาศจักรวรรดิ และ ย็อบ ทรือนีท ประธานคณะมนตรีสูงสุดเสรีพันธมิตรดาวเคราะห์ หลังลงนามในสนธิสัญญาดังกล่าว ทรือนีทแถลงลาออกจากตำแหน่งเพื่อรับผิดขอบต่อความพ่ายแพ้ รัฐสภามีมติเลือกฌูเอา เฮเบโล่ เป็นประธานคณะมนตรีสูงสุดคนใหม่

## สาระสำคัญ

* **ข้อที่ 1** จักรวรรดิกาแล็กซีให้ความรับประกันต่อนามและอธิปไตยของเสรีพันธมิตรดาวเคราะห์
* **ข้อที่ 2** เสรีพันธมิตรดาวเคราะห์ยอมยกระบบดาวคนธรรพ์ และระบบดาวสองแห่งในปลายระเบียงอวกาศสองเส้น ให้แก่จักรวรรดิ
* **ข้อที่ 3** เสรีพันธมิตรดาวเคราะห์ยอมให้สิทธิ์ผ่านทางโดยเสรีในอาณาเขตของตน ต่อเรือและยานทั้งปวงของจักรวรรดิ
* **ข้อที่ 4** เสรีพันธมิตรดาวเคราะห์ยอมชำระค่าภาษีรักษาความมั่นคงต่อจักรวรรดิกาแล็กซี เป็นจำนวนเงินหนึ่งล้านห้าแสนล้านไรชส์มาร์คต่อปี
* **ข้อที่ 5** เสรีพันธมิตรดาวเคราะห์จะยังคงธำรงไว้ซึ่งยุทธภัณฑ์ในฐานะสัญลักษณ์แห่งอธิปไตย แต่สละสิทธิ์เสรีเหนือบรรดาเรือรบและเรือพาหะทั้งปวง นอกจากนี้ เสรีพันธมิตรดาวเคราะห์จะเข้าปรึกษาหารือกับรัฐบาลจักรวรรดิก่อนการจัดตั้งหรือการบำรุงหน่วยทหาร
* **ข้อที่ 6** เสรีพันธมิตรดาวเคราะห์จะตรากฎหมายแห่งชาติ เพื่อยุติกิจกรรมใดก็ตามอันจะกระทบกระเทือนต่อสัมพันธไมตรีและความปรองดองกับจักรวรรดิ
* **ข้อที่ 7** จักรวรรดิกาแล็กซีจะแต่งตั้งข้าหลวงใหญ่ประจำดาวหลักไฮเนสเซินของเสรีพันธมิตรดาวเคราะห์ และมีอำนาจในการวางหน่วยทหารเพื่อป้องกันสถานที่ดังกล่าว ข้าหลวงใหญ่ในฐานะผู้แทนรัฏฐาธิปัตย์แห่งจักรวรรดิ (ในที่นี้หมายถึงไคเซอร์) จะทำหน้าที่เจรจาและร่วมมือกับรัฐบาลเสรีพันธมิตรดาวเคราะห์ ....

## การเคลื่อนไหวของหยาง

หยางพอใจกับข้อตกลงให้มีอำนาจปกครองตนเองในระบอบประชาธิปไตย แต่เขามองว่าการให้ปลดประจำการเรือรบทั้งหมดเป็นสิ่งที่อันตรายเกินไป เพราะหากเกิดอุบัติเหตุทางการเมืองในอนาคต ฝ่ายประชาธิปไตยจะไม่มีกำลังรบในการกอบกู้บ้านเมือง เมื่อคิดได้ดังนี้ หยางจึงมอบหมายนายพลแมร์คัทซ์ให้นำเรือรบ 60 ลำและกำลังพล 11,820 นายไปซ่องสุมที่ดาวเคราะห์แห่งหนึ่ง ทุกนายถูกระบุว่าตายในหน้าที่ หลังจากนั้น กองทัพก็อนุญาตให้หยางเกษียณ ส่วนแมร์คัทซ์ถูกรายงานต่อรัฐบาลว่าเสียชีวิตในยุทธการเวอร์มิเลียน

## เหตุปล้นเรือทหาร

จากข้อตกลงในสนธิสัญญา กองทัพเสรีพันธมิตรดาวเคราะห์จะต้องทำลายเรือรบทั้งหมด แต่แล้วในวันที่ 16 กรกฎาคม ขณะที่ชุดปฏิบัติการทำลายกำลังจะดำเนินการดังกล่าวในระบบดาวเลโซวิก ฝูงเรือประจัญบานของเสรีพันธมิตรดาวเคราะห์เข้าปิดล้อมชุดปฏิบัติการทำลาย และอ้างตัวว่าเป็นกลุ่มทหารอาสาต่อต้านเผด็จการจักรวรรดิ พวกเขาประกาศว่าไม่อาจยอมรับต่อรัฐบาลเสรีพันธมิตรดาวเคราะห์ที่เชื่อฟังจักรวรรดิและจะทำลายยุทโธปกรณ์อันมีค่า กลุ่มทหารอาสาดังกล่าวโน้มน้าวให้ทหารอื่นเข้าร่วมกับพวกของตนเอง ท้ายที่สุด กำลังพล 4,000 นายของกองทัพก็ก่อจลาจลและประกาศเข้าร่วมกับกลุ่มทหารอาสาฯ พวกเขานำเรือประจัญบาน 464 ลำกับเรือพาหะ 80 ลำที่มีกำหนดถูกทำลาย เข้าร่วมกับฝูงเรือทหารอาสาฯ จากนั้น ฝูงเรือทั้งหมดก็จากไปโดยไม่ทราบจุดหมาย

## เหตุบอกเลิกสัญญา

เหตุปล้นเรือดังกล่าว ทำให้เกิดข่าวลือว่านายพลแมร์คัทซ์ยังไม่ตาย ทั้งหมดเป็นฝีมือของเขาโดยมีจอมพลหยางเป็นผู้บงการ นักการเมืองเสรีพันธมิตรดาวเคราะห์บางกลุ่ม จึงไม่ไว้วางใจหยาง มองว่าหยางอาจก่อการที่สร้างผลเสียต่ออิสรภาพของประเทศ จึงพยายามหาทางกำจัดหยาง และพยายามยุแยงให้รัฐบาลเฮเบโล่จับกุมหยางข้อหากระทำความผิดตาม "รัฐบัญญัติป้องกันการก่อความไม่สงบ"

ข่าวลือดังกล่าว ทำให้พลเอกอาวุโสเฮ็ลมูท เร็นเนินคัมพฟ์ ข้าหลวงใหญ่จักรวรรดิประจำไฮเนสเซิน เรียกร้องให้รัฐบาลเสรีพันธมิตรดาวเคราะห์ทำการจับกุมจอมพลหยางเช่นกัน ท้ายที่สุด รัฐบาลก็ตัดสินใจคุมตัวจอมพลหยางไปกักขังในสำนักงานอัยการกลาง และเตรียมสังหารหยางโดยไม่มีการพิจารณาคดี การกระทำดังกล่าว ถูกตอบโต้ขั้นรุนแรงจากกรมทหารโรเซินริทเทอร์ซึ่งภักดีต่อจอมพลหยาง กรมทหารโรเซินริทเทอร์บุกเข้าช่วยเหลือจอมพลหยาง ยังบุกเข้าสำนักงานข้าหลวงใหญ่จักรวรรดิเพื่อจับกุมตัวนายพลเร็นเนินคัมพฟ์ แล้วใช้เป็นตัวประกันเพื่อพาหยางหลบหนีออกจากดาวหลักไฮเนสเซิน ซึ่งในระหว่างการคุมตัว นายพลเร็นเนินคัมพฟ์ก็ฆ่าตัวตาย

เหตุการณ์ทั้งหมด ทำให้ไคเซอร์ไรน์ฮาร์ดประกาศบอกเลิกสนธิสัญญาบาอลัตในวันที่ 10 พฤศจิกายนปีเดียวกัน ถือเป็นจุดเริ่มสงครามกาแล็กซีครั้งที่ 3 และปฏิบัติการรักนาร็อกครั้งที่ 2